b'\n_START_ARTICLE_\nB\xc3\xa9la III.\n_START_SECTION_\nHrva\xc5\xa1ki in dalmatinski vojvoda\n_START_PARAGRAPH_\nLeta 1161 je o\xc4\x8de B\xc3\xa9li kot apana\xc5\xbeo podelil vojvodini Hrva\xc5\xa1ko in Dalmacijo. O\xc4\x8detovo odlo\xc4\x8ditev je kasneje potrdil tudi brat, kralj \xc5\xa0tefan III., ki je po o\xc4\x8detovi smrti 31. maja 1162 nasledil mad\xc5\xbearski prestol.\n_START_SECTION_\nB\xc3\xa9la kot bizantinski despot Aleksej\n_START_PARAGRAPH_\n\xc5\xa0tefan III. je kot starej\xc5\xa1i sin nasledil G\xc3\xa9zo II.  Po Gezini smrti je bizantinski cesar Manuel I. Komnen nadaljeval z napadi na Ogrsko in proti Gezinemu sinu \xc5\xa0tefanu III. podprl njegove strice \xc5\xa0tefana in Ladislava.  Ko se je v boju za prestol \xc5\xa0tefan III. obdr\xc5\xbeal proti svojima stricema, je Manuel ubral drugo taktiko in \xc5\xa0tefanu je predlagal, da mu preda mlaj\xc5\xa1ega brata B\xc3\xa9lo in mu izro\xc4\x8di Belino dedi\xc5\xa1\xc4\x8dino \xe2\x80\x93 Hrva\xc5\xa1ko in Dalmacijo, ki ju je Beli namenil o\xc4\x8de Geza II. Tako je bizantinski vladar leta 1164 s kraljem \xc5\xa0tefanom III. sklenil pogodbo, po kateri so B\xc3\xa9lo poslali na \xc5\xa1olanje na cesarski dvor v Bizanc._NEWLINE_Z izro\xc4\x8ditvijo svojega mlaj\xc5\xa1ega brata, vojvode Hrva\xc5\xa1ke in Dalmacije,je \xc5\xa0tefan III. prepre\xc4\x8dil silovito invazijo Bizantincev na Ogrsko  Bizantinski cesar Manuel Komnen je dal B\xc3\xa9lo III. prepeljati v Bizanc,  tam pa je bil prekr\xc5\xa1\xc4\x8den v Alekseja (Alexios). V naslednjih letih so odnose med bizantinskim cesarjem in ogrskim kraljem dolo\xc4\x8dali prav boji za B\xc3\xa9lino dedi\xc5\xa1\xc4\x8dino- apana\xc5\xbeno vojvodino Dalmacijo in Hrva\xc5\xa1ko._NEWLINE_\xc4\x8ceprav se je \xc5\xa0tefan III. odpovedal B\xc3\xa9lini dedi\xc5\xa1\xc4\x8dini Hrva\xc5\xa1ki in Dalmaciji, pa v resnici pa de\xc5\xbeel ni nameraval predati in se je odpravil v Dalmacijo, da bi tam utrdil svoje pozicije. Temu dogajanju so sledili spopadi med bizantinsko in ogrsko-hrva\xc5\xa1ko vojsko. V boju za B\xc3\xa9lino dedi\xc5\xa1\xc4\x8dino je Manuel je leta 1164 preko Srema vpadel na Ogrsko in prisilil \xc5\xa0tefana, da se ponovno zave\xc5\xbee spo\xc5\xa1tovati dogovor. Tako so Bizantinci leta 1165 pridobili B\xc3\xa9lino dedi\xc5\xa1\xc4\x8dino. V teh dogodkih leta 1164 in 1165 je B\xc3\xa9la spremljal cesarja Manuela I. Kralj \xc5\xa0tefan III. je bil prisiljen omenjene pokrajine prepustiti Manuelu, le-ta pa jih ni predal B\xc3\xa9li, pa\xc4\x8d pa jih je priklju\xc4\x8dil Bizantinskemu cesarstvu._NEWLINE_Nato je Manuel z vojsko poleg Hrva\xc5\xa1ke in Dalmacije zavzel \xc5\xa1e Bosno, z drugo vojsko pa Srem. \xc5\xa0tefan III. se je leta 1166 \xc5\xa1e enkrat uprl, pri \xc4\x8demer se je naslanjal na bene\xc5\xa1ko pomo\xc4\x8d, ker so Bene\xc4\x8dani nejevoljno spremljali krepitev Bizanca. \xc4\x8ceprav so \xc5\xa0tefanove voja\xc5\xa1ke sile ponovno uspele zavzeti Srem, Hrva\xc5\xa1ko in Dalmacijo, ga je leta 1167 Bizanc odlo\xc4\x8dilno porazil pri Zemunu, tako da je \xc5\xa0tefan Manuelu odstopil del Dalmacije, Bosno in Srem. \xc5\xa0tefan je od hrva\xc5\xa1kih de\xc5\xbeel zadr\xc5\xbeal le ve\xc4\x8didel Slavonije ter Dalmacijo zahodno od Krke. Mesta Zadar, Trogir ter otoke Bra\xc4\x8d, Hvar in Vis pa so \xc5\xa1e vedno zadr\xc5\xbeali Bene\xc4\x8dani. V ostalem so vladali Bizantinci, ki so imeli v Splitu imeli namestnika._NEWLINE_B\xc3\xa9la je imel na bizantinskem dvoru polo\xc5\xbeaj talca, a tudi varovanca. Ker cesar Manuel sprva ni imel potomcev, je B\xc3\xa9lo zaro\xc4\x8dil s svojo h\xc4\x8derjo Marijo Komneno. Do zaroke je pri\xc5\xa1lo jeseni 1165, Manuel pa je Alekseja oziroma B\xc3\xa9lo uradno razglasil za svoja naslednika in \xc5\xbee na za\xc4\x8detku leta 1166 sta Manuel in B\xc3\xa9la sopredsedovala sinodi Bizantinske cerkve v Bizancu. Ker je postal prestolonaslednik, je bila na novo in prav zanj uvedena funkcija despota, s tem pa je postal drugi mo\xc5\xbe v bizantinski dr\xc5\xbeavi. Verjetno je bila Manuelova vizija v tem, da bi B\xc3\xa9la nekega dne pod isto krono lahko zdru\xc5\xbeil Bizantinsko cesarstvo in Ogrsko kraljestvo._NEWLINE_Ker pa se je Manuelu in njegovi drugi \xc5\xbeeni Mariji Antiohijski leta 1169 rodil sin, zaroko so nemudoma preklicali, Aleksej oziroma B\xc3\xa9la pa je izgubil mo\xc5\xbenost nasledstva na bizantinskem prestolu,  pa tudi ostale privilegije. B\xc3\xa9li so odvzeli naslov despota in mu podelili ni\xc5\xbeji naslov kaisar. Manuel ga je nato poro\xc4\x8dil z Agnezo Antiohijsko, polsestro svoje \xc5\xbeene Marije Antiohijske, tako da sta postala svaka. Po poroki je B\xc3\xa9la, uradno kaisar Aleksej, z \xc5\xbeeno od\xc5\xa1el na romanje v Jeruzalem.\n_START_SECTION_\nUveljavitev na Ogrskem\n_START_PARAGRAPH_\nKo je 4. marca 1172 na Ogrskem brez \xc5\xbeivih potomcev umrl mladi kralj \xc5\xa0tefan III., je B\xc3\xa9la postal zakoniti dedi\xc4\x8d mad\xc5\xbearske krone. Velik del mad\xc5\xbearskega plemstva pod vodstvom njegove matere Eufrozine in \xc5\xa1kofa iz Esztergoma je za naslednika izbral njegovega mlaj\xc5\xa1ega brata G\xc3\xa9zo, zato se je B\xc3\xa9la uspel dokopati do mad\xc5\xbearskega prestola samo s pomo\xc4\x8djo bizantinskega cesarja Manuela I. in pape\xc5\xbea Aleksandra III. B\xc3\xa9la je tako kljub dolo\xc4\x8denim nesoglasjem dobil podporo cesarja Manuela in se ob podpori Bizanca takoj pojavil na ogrskem dvoru, kjer se je v tekmi z mlaj\xc5\xa1im bratom G\xc3\xa9zo uspel dokopati krone. Vladal je v letih 1172 do 1196. . V zameno ve\xc4\x8djo denarno pomo\xc4\x8d in za politi\xc4\x8dno podporo je moral B\xc3\xa9la \xc5\xa1e pred osvojitvijo oblasti na Ogrskem bizantinskemu cesarju prise\xc4\x8di, da bo tudi kot ogrski kralj zastopal bizantinske interese. Obljubiti je moral, da v \xc4\x8dasu svojega kraljevanja in kraljevanja njegovega sina ne bo napadel Bizantinskega cesarstva._NEWLINE_Ker je B\xc3\xa9la bizantinskemu vladarju obljubil, da bo kot ogrski vladar zastopal bizantinske interese, so ga na Ogrskem sprva sprejeli z nezaupanjem, esztergomski nad\xc5\xa1kof Luka (Lukas) pa ga ni okronal za kralja.  Nad\xc5\xa1kof Luka se je v obnovljenih prepirih med duhovno in posvetno oblastjo odlo\xc4\x8dno postavil na pape\xc5\xa1ko stran in se bal, da bo v Bizancu vzgojeni vladar s seboj prinesel preve\xc4\x8d pravoslavnih vplivov.  Stanje se je postopoma umirilo po smrti cesarja Manuela.  Nad\xc5\xa1kof se je izgovarjal, da je obdaroval njegovega poslanca, nad\xc5\xa1kof pa je to njegovo darilo imel za poskus trgovanja s cerkvenimi slu\xc5\xbebami. B\xc3\xa9la je bil zato prisiljen iskati pomo\xc4\x8d pri pape\xc5\xbeu Aleksandru III., ki je pooblastil \xc5\xa1kofa iz Kalocsa, da ga je 13. januarja 1173 okronal za mad\xc5\xbearskega kralja._NEWLINE_Po kronanju je B\xc3\xa9la aretiral svojega brata G\xc3\xa9zo, kateremu je kasneje uspelo pobegniti v Avstrijo. Ker ga avstrijski vojvoda Henrik II. ni hotel izro\xc4\x8diti Mad\xc5\xbearom, je B\xc3\xa9la skupaj s \xc4\x8de\xc5\xa1kim vojvodom Sobeslavom II. napadel Avstrijo. G\xc3\xa9za je nato poskusil pobegniti na dvor cesarja Svetega Rimskega cesarstva Friderika I. a so ga \xc4\x8cehi ujeli in ga izro\xc4\x8dili B\xc3\xa9li.\n_START_SECTION_\nVladavina na Ogrskem\n_START_PARAGRAPH_\nB\xc3\xa9la III. je spretno izkoristil dejstvo, da je bila v njegovem \xc4\x8dasu Ogrska pri zemlji\xc5\xa1ki politiki \xc5\xa1e vedno ve\xc4\x8dinoma v kraljevih rokah, kraljevi dohodki od monopola nad dragocenimi kovinami, od kovanja denarja, pobiranja mitnin in dav\xc5\xa1\xc4\x8din pa so bili zelo visoki. Skupaj z ustanovitvijo kraljevih pisarn so bili pove\xc4\x8dani kraljevi prihodki pomemben temelj vzpona njegovega kraljevanja. B\xc3\xa9la je bil na vladavino dobro pripravljen- v Bizancu so njegovo naravno nadarjenost dopolnili z dobro izobrazbo in do leta 1180, ko je umrl Manuel, je B\xc3\xa9la \xc5\xbee uspel streti ves notranji odpor in naredil konec spletkam mlaj\xc5\xa1ega brata G\xc3\xa9ze, ki si je \xc5\xbeelel prilastiti prestol, pomiril pa se je tudi s cerkvijo. Leta 1179 je namre\xc4\x8d prepri\xc4\x8dal esztergomskega nad\xc5\xa1kofa Lukasa, da je zaradi \xc5\xbealitve izob\xc4\x8dil kalo\xc5\xa1kega nad\xc5\xa1kofa Andreja, premo\xc5\xbeenje nad\xc5\xa1kofije pa je zaplenil. Kmalu zatem sta se B\xc3\xa9la in nad\xc5\xa1kof Andrej po posredovanju pape\xc5\xbea Aleksandra III. pomirila._NEWLINE_Njegova vladavina velja za \xc4\x8das stabilnosti. Leta 1181 je B\xc3\xa9la uspel reformirati javno upravo: s posebno listino poudaril pomen pisanih dokumentov in tako se je oblikovala kraljeva pisarna, kar je pripomoglo h konsolidaciji njegove oblasti. To je pomenilo, da so pri\xc4\x8deli ustne dogovore, sklenjene pred kraljem, zapisovati, zato je na dvoru skrbel notar._NEWLINE_\xc4\x8ceprav je ve\xc4\x8dina kraljevega bogastva izvirala iz naturalnih dajatev,so vse ve\xc4\x8djo vlogo igrali dohodki od srebrove rude. Kralju so pripadale mitnine, skupni prihodki pa so bili primerljivi s prihodki francoskega ali angle\xc5\xa1kega vladarja._NEWLINE_B\xc3\xa9la III. je podrl delovanje cerkve in omogo\xc4\x8dil \xc5\xa1irjenje samostanov. Ustanovil je ve\xc4\x8d cistercijanskih samostanov. Leta 1183 je kralj ustanovil cistercijanski samostan v Mono\xc5\xa1tru, v dana\xc5\xa1njem Slovenskem Porabju, tako se je \xc5\xa1e ve\xc4\x8d Slovencev naselilo na Ogrsko. S tak\xc5\xa1no politiko je vladar omogo\xc4\x8dil \xc5\xa1irjenje pismenosti in s tem tudi napredek v kmetovanju in vzgoji. B\xc3\xa9la se je v Bizancu seznanil s kodeksom vite\xc5\xa1ke \xc4\x8dasti in je pomembno prispeval k vzponu vite\xc5\xa1ke kulture na Ogrskem.\n_START_SECTION_\nZunanja politika in zagotovitev kraljevskega prestola na Hrva\xc5\xa1kem\n_START_PARAGRAPH_\nPo smrti bizantinskega cesarja Manuela I. 24. septembra 1180 se je B\xc3\xa9la izkazal za zelo sposobnega voditelja in je ne glede na predhodne obljube Bizantincem zastopal ogrske interese. V tem \xc4\x8dasu je bizantinsko voja\xc5\xa1ko mo\xc4\x8d zaustavljali osamosvojitveni gibanji Srbov in Bolgarov. Bizancu je B\xc3\xa9la III. v razmeroma kratkem \xc4\x8dasu ponovno odvzel svojo dedi\xc5\xa1\xc4\x8dino Hrva\xc5\xa1ko in Dalmacijo, poleg tega pa tudi Srem. Bizantinska cesarska vdova Marija Antiohijska je z B\xc3\xa9lo podpisala sporazum, s katerim je B\xc3\xa9li prepustila vse pravice do Hrva\xc5\xa1ke, Dalmacije in Srema, mesti Split inTrogir sta mu odprla mestna vrata. Na novo je osvojil tudi Bosno, kjer je tedaj \xc5\xbee vladal ban Kulin, v okrilje svoje dr\xc5\xbeave pa sprejel \xc5\xa1e Zadar, kjer se je tedaj \xc5\xbee ve\xc4\x8dinsko hrva\xc5\xa1ko-slovansko prebivalstvo uprlo Bene\xc5\xa1ki republiki. Prebivalci Zadra so bili v svojem odporu uspe\xc5\xa1ni, ker so se poleg navezave na ogrsko-hrva\xc5\xa1ke sile povezali tudi s Piso._NEWLINE_V sodelovanju s Srbi je po letu 1180 ve\xc4\x8dkrat uspe\xc5\xa1no zasedel obmo\xc4\x8dja med dana\xc5\xa1njim Beogradom in Sofijo. Tako je leta 1184 je B\xc3\xa9la zasedel Beograd, Brani\xc4\x8devo in dolino Morave. Leta 1185 se je pomiril tudi z Bizantinci. Njegova h\xc4\x8di Margareta se je poro\xc4\x8dila z bizantinskim cesarjem Izakom II. Angelom, ki se je za vselej odpovedal pravicam do Dalmacije in otokov, s tem pa se je za vedno kon\xc4\x8dalo obdobje bizantinske prevlade nad Dalmacijo in hrva\xc5\xa1ko-dalmatinsko kraljestvo se je za zmeraj otreslo bizantinskih vplivov. Bizantinski vladar je ob poroki za doto prejel dolino Morave._NEWLINE_Po smrti prve \xc5\xbeene se je B\xc3\xa9la nameraval poro\xc4\x8diti s Teodoro Komneno, eno od ne\xc4\x8dakinj cesarja Manuela I., toda bizantinska cerkev je njuno poroko prepovedala. B\xc3\xa9la se je zato leta 1186 poro\xc4\x8dil z Margareto Francosko, sestro kralja Filipa II. Francoskega in vdovo najstarej\xc5\xa1ega sina angle\xc5\xa1kega kralja Henrika II., ki je bil tudi Henrik. Leta 1188 je na B\xc3\xa9lovem dvoru iskal zato\xc4\x8di\xc5\xa1\xc4\x8de knez Vladimir II. Hali\xc5\xa1ki, ki so ga odstavili njegovi bojarji. B\xc3\xa9la III. je za kratek \xc4\x8das zavzel tudi Galicijo (Hali\xc4\x8d). B\xc3\xa9la je z vojsko krenil proti Hali\xc4\x8du in ga zavzel, kneza Vladimirja je aretiral, kne\xc5\xbeevino pa predal svojemu drugemu sinu Andreju._NEWLINE_31. maja 1189 je B\xc3\xa9la sprejel cesarja Svetega Rimskega cesarstva Friderika I., ki se je s kri\xc5\xbearsko vojsko odpravil v Sveto de\xc5\xbeelo. Na cesarjevo zahtevo je osvobodil svojega brata G\xc3\xa9zo. Ko se je Friderik I. sprl z bizantinskim cesarjem Izakom II., je B\xc3\xa9la posredoval v njunem sporu. Medtem je Vladimir II. pobegnil in ponovno osvojil svojo kne\xc5\xbeevino. Jeseni 1191 se je Bela sestal s svojim zetom, cesarjem Izakom II., in mu pomagal v vojni s srbskim vladarjem \xc5\xa0tefanom Nemanjo. Pred smrtjo pa se je zaobljubil, da bo vodil kri\xc5\xbearski pohod v Sveto de\xc5\xbeelo._NEWLINE_Posredovanje v sporu med Bizancem in nem\xc5\xa1kim cesarjem Friderikom Barbarosso glede spora o kri\xc5\xbearskem pohodu leta 1190, pa tudi dejstvo, da je z Bizancem, Francijo, Nem\xc4\x8dijo in Aragonom uspel vzpostaviti dinasti\xc4\x8dne zveze, pri\xc4\x8da o B\xc3\xa9lini veli\xc4\x8dini._NEWLINE_B\xc3\xa9la je glede nasledstvenega vpra\xc5\xa1anja sku\xc5\xa1al zagotoviti delovanje na\xc4\x8dela primogeniture, zato je prvorojenega sina Emerika \xc5\xa1e za sovjega \xc5\xbeivljenja dal kronati kar dvakrat kot ogrskega in kot hrva\xc5\xa1ko-dalmatinskega kralja.'